เงินบาทปิด 31.93/94
ธนาคารกรุงศรีอยุธยารายงาน เงินบาทปิด 31.93/94 หลังแข็งค่าแตะ 31.91 แนวโน้มยังแข็งค่าต่อเนื่อง
11 ส.ค. 2553

ธนาคารกรุงศรีอยุธยารายงาน เงินบาทปิด 31.93/94 หลังแข็งค่าแตะ 31.91 แนวโน้มยังแข็งค่าต่อเนื่อง
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 31.93/94 บาท/ดอลลาร์ ปรับตัวแข็งค่าต่อเนื่องจากเปิดตลาดช่วงเช้าที่ระดับ 31.97/99 บาท/ดอลลาร์ โดยระหว่างวันปรับตัวลงไปทำโลว์ที่ระดับ 31.915 บาท/ดอลลาร์ โดยมีแรงเทขายเงินดอลลาร์จากผู้ส่งออกมากพอสมควร และมีสัญญาณการเข้ามาแทรกแซงจากธนาคารแห่งประเทศไทย(ธปท.) เป็นระยะๆ เพื่อไม่ให้เงินบาทปรับตัวแข็งค่าเร็วเกินไป   
"(เงินบาท)ยังแข็งค่าต่อเนื่อง ระหว่างวันค่อนข้างผันผวน" นักบริหารเงิน กล่าว
โดยตลาดจับตาดูว่าทางการสหรัฐจะออกมาตรการเพื่อกระตุ้นเศรษฐกิจอะไรเพิ่มเติมอีกบ้าง หลังพบว่าภาวะเศรษฐกิจของสหรัฐยังไม่กระเตื้องขึ้นอย่างที่คาดการณ์กันไว้     
สำหรับความเคลื่อนไหวของค่าเงินสกุลหลักต่างประเทศช่วงเย็นนี้ เงินเยนอยู่ที่ระดับ 85.10/14 เยน/ดอลลาร์ ปรับตัวแข็งค่าจากระดับ 85.35/40 เยน/ดอลลาร์ ส่วนเงินยูโรอยู่ที่ระดับ 1.3017/3020 ดอลลาร์/ยูโร ปรับตัวอ่อนค่าจากระดับ 1.3109/3112 ดอลลาร์/ยูโร
นักบริหารเงิน คาดว่า สัปดาห์หน้าเงินบาทจะเคลื่อนไหวในกรอบระหว่าง 31.85-32.05 บาท/ดอลลาร์